Document ID: 31991R3880

NEUVOSTON ASETUS (ETY) N:o 3880/91,
annettu 17 päivänä joulukuuta 1991,
Koillis-Atlantilla kalastavien jäsenvaltioiden saaliiden määriä koskevien tilastojen toimittamisesta
EUROOPAN YHTEISÖJEN NEUVOSTO, joka
ottaa huomioon Euroopan talousyhteisön perustamissopimuksen ja erityisesti sen 43 artiklan,
ottaa huomioon komission ehdotuksen (),
ottaa huomioon Euroopan parlamentin lausunnon (),
ottaa huomioon tilasto-ohjelmakomitean lausunnon,
sekä katsoo, että
yhteisön kalastusvarojen hoito edellyttää, että on tarkkoja ja ajan tasalla olevia tilastoja jäsenvaltioiden kalastus-alusten saaliista Koillis-Atlantilla,
yleissopimuksessa tulevasta monenkeskisestä yhteistyöstä Koillis-Atlantilla, joka hyväksyttiin päätöksellä 81/608/ETY () ja jolla perustettiin Koillis-Atlantin kalastuskomissio, määrätään yhteisö toimittamaan kalastuskomissiolle sen pyytämät saatavissa olevat tilastot,
yhteisön ja kansainvälisen merentutkimusneuvoston välisen yhteistyösopimuksen () mukaisesti yhteisön kalastuslaivaston toimintaa koskevien tilastojen saatavuudella lisätään kansainvälisen merentutkimusneuvoston antamien lausuntojen luotettavuutta,
Itämeren ja Beltien kalastusta ja elollisten luonnonvarojen säilyttämistä koskevassa yleissopimuksessa, joka on hyväksytty päätöksellä 83/414/ETY () ja jolla perustettiin kansainvälinen Itämeren kalastuskomissio, velvoitetaan yhteisö ilmoittamaan kyseiselle komissiolle kaikki sen pyytämät saatavissa olevat tilastot,
Pohjois-Atlantin lohien säilyttämistä koskeva yleissopimus, joka on hyväksytty päätöksellä 82/886/ETY () ja jolla perustettiin Pohjois-Atlantin lohensuojelujärjestö (NASCO), määrää yhteisöä toimittamaan tälle järjestölle sen pyytämät saatavissa olevat tilastot, ja
yksityiskohtaiset määritelmät ja kuvaukset ovat tarpeen kalastustilastoja ja Koillis-Atlantin kalastuksen hoitoa varten,
ON ANTANUT TÄMÄN ASETUKSEN:
1 artikla
Jäsenvaltion on toimitettava Euroopan yhteisöjen tilastotoimistolle, jäljempänä, 'Eurostat', tiedot Koillis-Atlantin alueella kalastavien aluksiensa vuotuisista nimellissaaliista, jotka on rekisteröity kyseisessä jäsenvaltiossa tai purjehtivat sen jäsenvaltion lipun alla.
Saaliiden määriä koskevissa tiedoissa on oltava kaikki kalastustuotteet, jotka on tuotu maihin tai jälleenlaivattu merellä missä tahansa muodossa, mutta niihin ei sisällytetä niitä eriä, jotka pyynnin jälkeen on heitetty takaisin mereen, kulutettu laivassa tai käytetty syöttinä laivalla. Tähän ei sisälly vesiviljelyn tuotanto. Tiedot on kirjattava elopainon mukaisina maihintuontia tai jälleenlaivausta vastaavina lähimpään tonniin pyöristettynä.
2 artikla
1. Tiedot on toimitettava liitteessä I lueteltujen lajien saaliin määristä, liitteessä II luetelluilla tilastollisella kalastusalueilla, jotka määritellään liitteessä III.
2. Kutakin kalenterivuotta koskevat tiedot on ilmoitettava kuuden kuukauden kuluessa kyseisen kalenterivuoden päättymisestä. Tietoja ei tarvitse toimittaa niistä laji/kalastusalueyhdistelmistä, joista ei ole ollut saaliita kyseisen vuoden aikana. Ilmoitettavia tietoja ei tarvitse lajeittain yksilöidä, kun lajeilla on vain vähäistä merkitystä kyseissä jäsenvaltiossa, vaan tiedot voidaan sisällyttää kokoomaerään, jos näin merkittyjen tuotteiden paino on enintään 10 prosenttia jäsenvaltiossa kyseisen kuukauden aikana saatujen saaliiden kokonaismääristä.
3. Luetteloita lajeista ja tilastollisista kalastusalueista, kuvauksia näistä kalastusalueista sekä tiedon ryhmittämisen sallittavuutta voidaan muuttaa 5 artiklassa säädettyä menettelyä noudattaen.
3 artikla
Jollei yhteistä kalastuspolitiikkaa koskevissa säädöksissä toisin säädetä, jäsenvaltio saa käyttää otantatekniikkaa saalistietoja kerätessään sellaisten kalastuslaivaston saaliiden osalta, joiden tietojen täydellinen kerääminen aiheuttaisi kohtuuttomia hallinnollisia menettelyjä. Jäsenvaltion on esitettävä 6 artiklan 1 kohdan mukaisesti laaditussa raportissa yksityiskohtaisesti otantamenetelmät samoin kuin tiedot siitä, mikä on sellaisella tekniikalla kerättyjen tietojen osuus.
4 artikla
Jäsenvaltioiden on täytettävä 1 ja 2 artiklan mukaiset velvollisuutensa komissiota kohtaan toimittamalla tiedot magneettisella tallennusvälineellä, jonka muodosta määrätään liitteessä IV.
Jäsenvaltiot voivat, Eurostatin annettua siihen etukäteen luvan, ilmoittaa tiedot myös muussa muodossa ja muulla välineellä.
5 artikla
Jos tässä artiklassa säädettyä menettelyä on noudatettava, asian saattaa pysyvän maataloustilastokomitean, jäljempänä 'komitea', käsiteltäväksi komitean puheenjohtaja omasta aloitteestaan tai jäsenvaltion edustajan pyynnöstä.
Komission edustaja tekee komitealle ehdotuksen tarvittavista toimenpiteistä. Komitea antaa, tarvittaessa äänestettyään, lausuntonsa ehdotuksesta määräajassa, jonka puheenjohtaja voi asettaa asian kiireellisyyden mukaan.
Lausunto merkitään pöytäkirjaan; lisäksi jokaisella jäsenvaltiolla on oikeus pyytää, että sen kanta merkitään pöytäkirjaan.
Komission on mahdollisuuksien mukaan otettava huomioon komitean lausunto. Sen on ilmoitettava, millä tavoin lausunto on otettu huomioon.
6 artikla
1. Jäsenvaltioiden on toimitettava Eurostatille 12 kuukauden kuluessa tämän asetuksen voimaantulosta yksityiskohtainen selostus, jossa esitetään saaliita koskevien tietojen laadintatapa, sekä osoitettava tietojen edustavuus ja luotettavuus. Eurostat laatii jäsenvaltioiden kanssa yhteistyössä yhteenvedon selostuksista.
2. Jäsenvaltioiden on ilmoitettava Eurostatille kaikista muutoksista, joilla on vaikutusta 1 kohdan mukaisesti annettuihin tietoihin, kolmen kuukauden kuluessa siitä kun muutos toteutettiin.
3. Siinä tapauksessa, että 1 kohdassa tarkoitettujen menetelmäselostusten perusteella ilmenee, että jäsenvaltio ei voi välittömästi täyttää asetuksen vaatimuksia ja että on tarpeen muuttaa tietojenkeruun tekniikkaa ja menetelmiä, Eurostat voi kyseisen jäsenvaltion kanssa yhteistyössä vahvistaa enintään kahden vuoden pituisen siirtymäkauden, jonka kuluessa tässä asetuksessa säädetty ohjelma on toteutettava.
4. Menetelmäselostukset, siirtymäjärjestelyt, tietojen saatavuus, tietojen luotettavuus ja muut tämän asetuksen soveltamiseen liittyvät seikat tutkitaan kerran vuodessa maataloustilastokomitean toimivaltaisessa työryhmässä.
7 artikla
Tämä asetus tulee voimaan seuraavana päivänä sen jälkeen, kun se on julkaistu Euroopan yhteisöjen virallisessa lehdessä.
Sitä sovelletaan 1 päivästä tammikuuta 1992 alkaen.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 17 päivänä joulukuuta 1991.

Labels: 15
6
20